CELEX: 
Language: mt
Date: 2021-06-17 00:00:00
Title: REGOLAMENT DELEGAT TAL-KUMMISSJONI (UE) .../... li jemenda d-Direttiva 2003/87/KE tal-Parlament Ewropew u tal-Kunsill, fir-rigward tal-esklużjoni ta’ titjiriet li jidħlu mir-Renju Unit mill-iskema tal-Unjoni għall-iskambju tal-kwoti tal-emissjonijiet

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-iskema tal-Unjoni għall-iskambju tal-kwoti tal-emissjonijiet (EU ETS) tkopri titjiriet li jitilqu minn ajrudromi fiż-Żona Ekonomika Ewropea (ŻEE), kif ukoll titjiriet li jidħlu minn pajjiżi terzi u li jkunu soġġetti għall-Artikolu 25a tad-Direttiva 2003/87/KE. L-Artikolu 25a jikkonferixxi setgħat ta’ implimentazzjoni lill-Kummissjoni sabiex ikunu previsti t-titjiriet li jenħtieġ li jiġu esklużi mill-attivitajiet tal-avjazzjoni elenkati fl-Anness I sabiex tiġi prevista interazzjoni ottimali bejn is-sistema tal-Unjoni u l-miżuri ta’ pajjiżi terzi għat-tnaqqis tal-impatt tat-titjiriet fuq it-tibdil fil-klima. Filwaqt li l-aspettattiva fl-2008 kienet li l-miżuri ta’ pajjiżi terzi għandhom ikunu ekwivalenti
                  1
               , l-emendi sussegwenti fid-Direttiva 2003/87/KE ma kellhomx l-istess livell ta’ aspettattiva
                  2
               , u l-kamp ta’ applikazzjoni tal-EU ETS bħalissa huwa limitat għat-titjiriet fiż-ŻEE sa tmiem l-2023 għajr fejn ikun hemm ftehim fis-seħħ
                  3
               . 
            
            
               F’Diċembru 2020 intlaħaq ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq
                  4
               . Il-konklużjoni tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (il-“Ftehim”), ġiet approvata mill-Unjoni abbażi tad-Deċiżjoni tal-Kunsill (UE) 2021/689
                  5
               . Il-Ftehim jispeċifika li l-kamp ta’ applikazzjoni tas-sistema tal-Unjoni tal-ipprezzar tal-karbonju għandu jkopri titjiriet li jitilqu miż-Żona Ekonomika Ewropea lejn ir-Renju Unit
                  6
               . Barra minn hekk, f’Diċembru 2020, l-UE ppreżentat Kontribut Stabbilit fil-Livell Nazzjonali aġġornat skont il-Ftehim ta’ Pariġi għal tnaqqis fl-emissjonijiet fl-ekonomija kollha ta’ mill-inqas 55 % taħt il-livelli tal-1990 sas-sena 2030
                  7
               . L-avjazzjoni ċivili hija inkluża f’dak l-impenn, ikkalkulat bl-inklużjoni tal-emissjonijiet minn titjiriet ħerġin li jibdew fl-UE, li huwa konsistenti mar-regolamentazzjoni kontinwa tat-titjiriet li jitilqu u mal-eżenzjoni tat-titjiriet li jidħlu previsti f’dan ir-Regolament. 
            
            
               Id-Direttiva 2003/87/KE tapplika irrispettivament min-nazzjonalità tal-operatur tal-linja tal-ajru u fil-prinċipju – soġġett għall-Artikolu 28a(1) fir-rigward tal-“emissjonijiet minn titjiriet minn u lejn ajrudromi li jinsabu f’pajjiżi li mhumiex fiż-ŻEE” sal-31 ta’ Diċembru 2023, soġġett għall-Artikolu 28a(7) u r-reviżjoni msemmija fl-Artikolu 28b – tkopri titjiriet li jitilqu minn ajrudrom li jinsab fit-territorju ta’ Stat Membru jew li jaslu fih. It-trattament ugwali tal-operaturi tal-inġenji tal-ajru fuq ir-rotot huwa fundamentali biex jiġu evitati distorsjonijiet tal-kompetizzjoni. Il-Ftehim bejn l-Unjoni Ewropea u r-Renju Unit iżomm it-trattament ugwali tal-operaturi tal-inġenji tal-ajru fuq rotot, billi l-UE tirregola t-titjiriet li jitilqu lejn ir-Renju Unit
                  8
               , u r-Renju Unit huwa responsabbli fis-sistema tiegħu tal-ipprezzar tal-karbonju għat-titjiriet mir-Renju Unit lejn iż-ŻEE
                  9
               . 
            
            
               F’konformità mal-Ftehim, dan ir-Regolament jeżenta mill-EU ETS it-titjiriet minn ajrudromi fir-Renju Unit lejn ajrudromi fiż-ŻEE. 
            
            
               L-istess approċċ ittieħed meta ftehim bejn l-Unjoni Ewropea u l-Iżvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom intlaħaq f’Diċembru 2015 u ġie ffirmat fit-23 ta’ Novembru 2017
                  10
                (il- “Ftehim ta’ Kollegament Żvizzeru”). Dan il-Ftehim ta’ Kollegament Żvizzeru jżomm it-trattament ugwali tal-operaturi tal-inġenji tal-ajru fuq ir-rotot, billi l-UE tirregola t-titjiriet li jitilqu lejn l-Iżvizzera, u l-Iżvizzera hija responsabbli għat-titjiriet mill-Iżvizzera lejn iż-ŻEE. F’konformità mal-Ftehim ta’ Kollegament Żvizzeru, ġie adottat Att Delegat mill-Kummissjoni, fir-rigward tal-eżenzjoni mill-EU ETS ta’ titjiriet deħlin mill-Iżvizzera, mill-1 ta’ Jannar 2020
                  11
               . 
            
            
               F’termini tal-effetti ambjentali, l-emissjonijiet addizzjonali tad-diossidu tal-karbonju (CO2) mill-avjazzjoni koperti mill-ipprezzar tal-karbonju permezz tal-inklużjoni tat-titjiriet bejn iż-ŻEE u r-Renju Unit jitqiesu li jammontaw għal madwar 17,5 miljun tunnellata, ibbażati fuq il-livelli tal-2019, maqsuma b’mod ugwali bejn it-titjiriet li jaslu u dawk li jitilqu. 
            
            
               L-Anness I tad-Direttiva 2003/87/KE huwa emendat sabiex jinbidel il-kamp ta’ applikazzjoni tiegħu fir-rigward tat-titjiriet li jidħlu mir-Renju Unit.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Fit-12 ta’ Marzu 2021 saret laqgħa fil-kuntest tal-Grupp ta’ Esperti dwar it-Tibdil fil-Klima, li involviet rappreżentanti tal-Istati Membri. L-osservazzjonijiet espressi mill-grupp ta’ esperti tqiesu fit-tħejjija tal-abbozz tal-att delegat. Barra minn hekk, il-feedback online dwar it-test tar-regolament delegat inġabar fuq il-portal tar-Regolamentazzjoni Aħjar għal erba’ ġimgħat bejn id-19 ta’ April u s-17 ta’ Mejju 2021. Waslu żewġ kontribuzzjonijiet (waħda minn ċittadin u waħda minn assoċjazzjoni ta’ negozju). Billi tqies il-feedback miċ-ċittadin, it-test ġie modifikat sabiex tiġi adottata lingwa aktar newtrali fir-rigward tal-ġeneri. Il-kummenti fformulati mill-assoċjazzjoni tan-negozju kienu aktar ġenerali mis-suġġett ta’ dan l-att delegat, u se jitqiesu skont kif ikun xieraq f’dak il-kuntest. Wara l-adozzjoni, ir-regolament delegat se jkun soġġett għall-iskrutinju tal-Parlament Ewropew u tal-Kunsill għal perjodu ta’ xahrejn.
            
            
               3.ELEMENTI ĠURIDIĊI TAL-ATT DELEGAT
            
            
               Huwa meqjus li regolament huwa l-istrument adatt, u l-Artikolu 25a tar-Regolament Delegat għandu dan l-effett:
            
            
               Artikolu 1
            
            
               Dan l-Artikolu jemenda l-Anness I tad-Direttiva 2003/87/KE sabiex l-operaturi tal-inġenji tal-ajru jkunu eżentati mill-obbligu li jċedu l-kwoti għat-titjiriet li jidħlu minn ajrudromi fir-Renju Unit lejn ajrudromi fiż-ŻEE. F’konformità mar-Regolament (UE) 2017/2392, ma jinħarġux kwoti għal dawn it-titjiriet li jidħlu.
            
            
               L-Artikolu jżomm l-istabbiltà fir-rigward tal-kopertura tal-operaturi tal-inġenji tal-ajru bl-EU ETS, billi jiċċara li d-dispożizzjonijiet li fihom il-limiti għall-inklużjoni se jibqgħu mhux affettwati bl-esklużjoni tat-titjiriet li jidħlu mir-Renju Unit mill-kamp ta’ applikazzjoni tal-EU ETS.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 17.6.2021
            
            
               li jemenda d-Direttiva 2003/87/KE tal-Parlament Ewropew u tal-Kunsill, fir-rigward tal-esklużjoni ta’ titjiriet li jidħlu mir-Renju Unit mill-iskema tal-Unjoni għall-iskambju tal-kwoti tal-emissjonijiet
            
         
         
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva tal-Kunsill 96/61/KE
                  12
               , u b’mod partikolari l-Artikolu 25a(1), it-tieni subparagrafu tiegħu,
            
            
               Billi:
            
            
               (1)L-Artikolu 25a tad-Direttiva 2003/87/KE jagħti s-setgħa lill-Kummissjoni li tadotta dispożizzjonijiet li jeskludu t-titjiriet li jaslu minn pajjiż terz mill-iskema tal-Unjoni għall-iskambju tal-kwoti tal-emissjonijiet (EU ETS). Jenħtieġ li tali dispożizzjonijiet jipprevedu interazzjoni ottimali bejn l-EU ETS u l-miżuri ta’ pajjiż terz biex jitnaqqas l-impatt tal-avjazzjoni fuq it-tibdil fil-klima.
            
            
               (2)F’Diċembru 2020 intlaħaq ftehim bejn l-Unjoni u r-Renju Unit tal-Gran Brittanja u l-Irlanda ta’ Fuq
                  13
               . Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (il-“Ftehim”), ġie ffirmat mill-Unjoni abbażi tad-Deċiżjoni tal-Kunsill (UE) 2020/2252
                  14
               , u ġie approvat mill-Unjoni abbażi tad-Deċiżjoni tal-Kunsill (UE) 2021/689
                  15
               . Il-Ftehim ġie applikat proviżorjament sad-dħul fis-seħħ tiegħu fl-1 ta’ Mejju 2021
                  16
               . Il-Ftehim jipprevedi li kull parti għandu jkollha fis-seħħ sistema effettiva ta’ pprezzar tal-karbonju li tkopri l-avjazzjoni u li t-titjiriet minn ajrudromi li jinsabu fit-territorju taż-Żona Ekonomika Ewropea (ŻEE) lejn ajrudromi li jinsabu fir-Renju Unit għandhom jiġu rregolati fil-qafas tal-EU ETS. Skont l-Artikolu 28a(7) tad-Direttiva 2003/87/KE, id-deroga fl-Artikolu 28a(1) tad-Direttiva 2003/87/KE, li skontha l-Istati Membri għandhom jikkunsidraw ir-rekwiżiti ta’ dik id-Direttiva fir-rigward tal-emissjonijiet minn ċerti titjiriet lejn u minn ajrudromi li jinsabu f’pajjiżi barra ż-ŻEE, għandha tapplika biss f’konformità mat-termini tal-Ftehim. 
            
            
               (3)Għalhekk jeħtieġ li tiġi emendata d-Direttiva 2003/87/KE sabiex jiġu esklużi mill-EU ETS it-titjiriet minn ajrudromi li jinsabu fir-Renju Unit lejn ajrudromi li jinsabu fiż-ŻEE. Sabiex tinżamm l-istabbiltà fir-rigward tal-kopertura tal-operaturi, tal-inġenji tal-ajru bl-EU ETS, jenħtieġ li dik l-esklużjoni tat-titjiriet minn ajrudromi li jinsabu fir-Renju Unit lejn ajrudromi li jinsabu fiż-ŻEE ma taffettwax id-dispożizzjonijiet li jeskludu ċerti attivitajiet tal-avjazzjoni mill-EU ETS abbażi ta’ limiti speċifikati f’termini ta’ għadd ta’ titjiriet jew emissjonijiet għal kull operatur.
            
            
               (4)Għalhekk jenħtieġ li d-Direttiva 2003/87/KE tiġi emendata skont dan.
            
            
               (5)Peress li l-Ftehim ġie applikat proviżorjament mill-1 ta’ Jannar 2021, dan ir-Regolament għandu japplika fir-rigward tal-emissjonijiet li jseħħu minn dik id-data,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fid-Direttiva 2003/87/KE, fl-Anness I, it-tieni paragrafu tal-annotazzjoni “Avjazzjoni” tal-kolonna “Attivitajiet” tat-tabella huwa emendat kif ġej:
            
            
               (1) fil-punt (j), it-tieni paragrafu huwa sostitwit b’dan li ġej: 
            
            
               “It-titjiriet imsemmija fil-punti (l) u (m) jew imwettqin esklussivament għat-trasport, fuq missjoni uffiċjali, ta’ Rejiet jew Reġini renjanti u l-familja immedjata tagħhom, Kapijiet ta’ Stat, Kapijiet ta’ Gvern u Ministri ta’ Gvern, ta’ Stat Membru ma jistgħux jiġu esklużi taħt dan il-punt;”
            
            
               (2)il-punt (k) huwa sostitwit b’dan li ġej:
            
            
               “(k)
                     mill-1 ta’ Jannar 2013 sal-31 ta’ Diċembru 2030, titjiriet li, ħlief għal dan il-punt, jaqgħu fi ħdan din l-attività, imwettqa minn operatur tal-inġenji tal-ajru mhux kummerċjali li jopera titjiriet b’emissjonijiet annwali totali ta’ inqas minn 1 000 tunnellata fis-sena (inkluż emissjonijiet minn titjiriet imsemmija fil-punti (l) u (m));”
            
            
               (3)jiżdied il-punt (m) li ġej:
            
            
               “(m)
                     titjiriet minn ajrudromi li jinsabu fir-Renju Unit lejn ajrudromi li jinsabu fiż-ŻEE.”.
            
            
               Artikolu 2
            
         
         
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2021. 
            
            
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha. 
            
            
               Magħmul fi Brussell, 17.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Il-kelma “ekwivalenti” mhijiex inkluża fit-test operattiv tad-Direttiva 2003/87/KE, iżda hija inkluża fil-premessa 17 tad-Direttiva 2008/101/KE.
               
               
                  
                     (2)
                  
                        Ara, pereżempju, il-premessa 6 tar-Regolament Nru 421/2014 tal-Parlament Ewropew u tal-Kunsill tas-16 ta’ April 2014.
               
               
                  
                     (3)
                  
                        Ir-Regolament (UE) 2017/2392 tal-Parlament Ewropew u tal-Kunsill tat-13 ta’ Diċembru 2017 li jemenda d-Direttiva 2003/87/KE biex jitkomplew il-limitazzjonijiet attwali tal-kamp ta’ applikazzjoni fl-attivitajiet tal-avjazzjoni u ssir il-preparazzjoni biex tiġi implimentata miżura globali bbażata fuq is-suq mill-2021 (ĠU L 350, 29.12.2017, p. 7).
               
               
                  
                     (4)
                  
                        Id-Deċiżjoni tal-Kunsill (UE) 2020/2252 tad-29 ta’ Diċembru 2020 dwar l-iffirmar, f’isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 444, 31.12.2020, p. 2). 
               
               
                  
                     (5)
                  
                        Id-Deċiżjoni tal-Kunsill (UE) 2021/689 tad-29 ta’ April 2021 dwar il-konklużjoni, f’isem l-Unjoni, tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 149, 30.04.2021, p. 2).
               
               
                  
                     (6)
                  
                        L-Artikolu 392 tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra (ĠU L 149, 30.04.2021, p. 10). 
               
               
                  
                     (7)
                  
                        
                  https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf
                   
               
               
                  
                     (8)
                  
                        Dan l-approċċ ġie nnutat bħala mod prattiku biex tissolva l-kwistjoni tar-Responsabbiltajiet u l-Kapaċitajiet Komuni iżda Differenzjati, li ilha sfida għal żmien twil fil-kuntest tal-UNFCCC. Ara, pereżempju, 
                  http://papers.ssrn.com/sol3/papers.cfm?abstract_id=1952554
                  .
               
               
                  
                     (9)
                  
                        
                  https://www.legislation.gov.uk/uksi/2020/1265/contents/made
                  . 
               
               
                  
                     (10)
                  
                        Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (ĠU L 322, 7.12.2017, p. 3).
               
               
                  
                     (11)
                  
                        Id-Deċiżjoni C(2020)3107, ara 
                  https://ec.europa.eu/transparency/regdoc/rep/3/2020/MT/C-2020-3107-F1-MTMAIN-PART-1.PDF
                   
               
               
                  
                     (12)
                  
                        ĠU L 275, 25.10.2003, p. 32.
               
               
                  
                     (13)
                  
                        Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra, (ĠU L 444, 31.12.2020, p. 14). 
               
               
                  
                     (14)
                  
                        Id-Deċiżjoni tal-Kunsill (UE) 2020/2252 tad-29 ta’ Diċembru 2020 dwar l-iffirmar, f’isem l-Unjoni, u l-applikazzjoni proviżorja tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 444, 31.12.2020, p. 2).
               
               
                  
                     (15)
                  
                        Id-Deċiżjoni tal-Kunsill (UE) 2021/689 tad-29 ta’ April 2021 dwar il-konklużjoni, f’isem l-Unjoni, tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar il-proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 149, 30.04.2021, p. 2).
               
               
                  
                     (16)
                  
                        Avviż dwar id-dħul fis-seħħ tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta’ Fuq dwar proċeduri ta’ sigurtà għall-iskambju u għall-protezzjoni ta’ informazzjoni klassifikata (ĠU L 149, 30.04.2021, p. 2560).